**З А П О В Е Д**

 **№ РД-04-44/20.05.2024 г.**

**Гр. София**

 На основание чл. 3, ал. 3, т.1 и т.3 и ал. 4 от Устройствения правилник на Областните дирекции „Земеделие”, във връзка разпоредбите на чл.5, ал.4 и чл.6, ал.1, т.2 от Закона за опазване на земеделските земи /ЗОЗЗ/ и Наредба № 8121з-968/10.12.2014 г. за правилата и нормите за пожарната безопасност при извършване на дейности в земеделски земи, изм. ДВ, бр.17 от 23 февруари 2018 г. , в изпълнение на писмо на директора на дирекция „Сигурност” при Министерство на земеделието и храните, с изх. № 91-310/15.05.2024 г. с цел недопускане възникването на пожари и нанасяне на щети на селскостопански инвентар, горски територии и земеделски земи

 **Н А Р Е Ж Д А М:**

 1. **Обявявам настъпването на пожароопасен сезон за 2024 г. във всички земеделски територии на София област, считано от 05.06.2024г. до 31.10.2024 г.**

 2. Да бъдат уведомени писмено кметовете на общини на територията на София област и районната служба "Пожарна безопасност и защита на населението" (РСПБЗН) за обявяване настъпването на етап „Восъчна зрялост” на посевите от житни култури и определяне на мерки за осигуряване на пожарната безопасност, съгласно чл.4, ал.2 и 3 от Наредба № 8121з-968/10.12.2014 г.

 3. За горепосочения сезон да не се допуска паленето на открит огън, тютюнопушенето и паркирането на моторни превозни средства в площите с посеви и на разстояние, по-малко от 50 метра до тях, от настъпването на восъчна зрялост до окончателното прибиране на реколтата и изораване на стърнищата в изпълнение на разпоредбите на чл. 6 от Наредба № 8121з-968/10.12.2014 г.

 4. Не се разрешава в земеделските земи и извън тях (слогове и крайпътни ивици) паленето на стърнища и други растителни отпадъци и използването на открити източници на огън, на основание чл. 12 от Наредба № 8121з-968/10.12.2014 г. за правилата и нормите за пожарната безопасност при извършване на дейности в земеделски земи и чл.6 от Закона за опазване на земеделски земи.

 5. На основание чл.13 и чл.15 от Наредба № 8121з-968/10.12.2014 г. юридическите и физическите лица, осъществяващи дейности в земеделски земи да организират и изпълняват изискванията на наредбата и да уведомят писмено съответната РСПБЗН преди започване на жътвата в площи над 100 дка, парцелират и осигуряват пожарозащитни ивици в земеделските земи, засети с житни култури, да използват земеделска техника, която отговаря на изискванията за безопасна експлоатация. Лицата, изпълняващи задължения като физическа охрана и наблюдение на земеделските земи и горските територии, да познават и спазват установените правила и норми за пожарна безопасност.

 6. Регионална дирекция „Пожарна безопасност и защита на населението“ гр. София и инспекторите от ОД „Земеделие“ – София област, осъществяващи дейности по Закона за регистрация и контрол на земеделската и горска техника, извършват контрол по изпълнението на предвидените противопожарни мерки за недопускане възникването на пожари и нанасяне щети на селскостопански инвентар и земеделска продукция на територията на София област.

 7. Непосредственото организиране на борбата с пожарите се извършва от органите по пожарна безопасност и защита на населението, със съдействието на общините на територията на София област, собствениците и ползвателите на земеделски земи и селскостопански инвентар, както и лицата, извършващи дейности в тях.

 8. Всяко лице забелязало пожар, е длъжно незабавно да предприеме действия за уведомяване на центровете за приемане на спешни повиквания към единния европейски номер - /112/.

 Контрол по изпълнението на заповедта възлагам на Емил Атанасов - главен директор на ГД „Аграрно развитие“ при Областна дирекция „Земеделие“ – София област.

 Копие от настоящата заповед да се доведе до знанието на началниците на общинските служби по земеделие на територията на София област за сведение и изпълнение.

 Заповедта да се публикува на интернет-страницата на Областна дирекция „Земеделие“ – София област и на информационните табла на общинските служби по земеделие.

**ПЕТКО ДИМОВ (П)**

*Директор на*

*Областна дирекция „Земеделие”*

*София област*